Eksterne aandeelhouding in Reserwebank sal uitgefaseer wordCyril Ramaphosa. Foto: PresidencyZA/Twitter Die regering sal die ANC se besluit, om van eksterne aandeelhouding in die Suid-Afrikaanse Reserwebank ontslae te raak, implementeer, het pres. Cyril Ramaphosa Donderdag aan LP’s gesê. Hy het reageer op ŉ vraag van die DA-leier Mmusi Maimane in die nasionale vergadering. Ramaphosa het gesê daar is niks buitengewoon aan dié besluit nie, aangesien Suid-Afrika een van slegs ses lande in die wêreld is wat nog eksterne aandeelhouding in sy sentrale bank toelaat. Hy het verwys na die Verenigde Koninkryk se besluit om dié praktyk in die 1940’s op te skort en internasionale aandeelhouers uit te koop as ŉ voorbeeld hoe van ver Suid-Afrika agter internasionale denkwyses is in dié verband. “Ek wil nie hê julle moet Suid-Afrikaners mislei en dink dat die ANC met dié mal program wil voortgaan nie. Dit word wêreldwyd gedoen,” het hy gesê. “Dit sal ons soewereiniteit bekragtig.” Hy het bygevoeg die regering sal bepaal wat die beste manier is om die besluit te implementeer. “Ons sal natuurlik die prosesse volg.” Daar is tans 770 eksterne aandeelhouers in die Reserwebank. Die ANC het die besluit reeds in 2017 geneem.